Menejment tizimlarini sertifikatlashtirish tartibi to‘g‘risidagi nizomni tasdiqlash haqida

O‘zbekiston Respublikasining “Muvofiqlikni baholash to‘g‘risida”gi, “Mahsulotlar va xizmatlarni sertifikatlashtirish to‘g‘risida”gi qonunlari va O‘zbekiston Respublikasi Vazirlar Mahkamasining 2015-yil 19-oktabrdagi 298-sonli “2020-yilgacha bo‘lgan davrda sifat milliy infratuzilmasini rivojlantirish dasturini tasdiqlash to‘g‘risida”gi qaroriga muvofiq buyuraman:
 1. Menejment tizimlarini sertifikatlashtirish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran uch oy o‘tgach kuchga kiradi.
 Ushbu Nizom O‘zbekiston Respublikasining “Muvofiqlikni baholash to‘g‘risida”gi, “Mahsulotlar va xizmatlarni sertifikatlashtirish to‘g‘risida”gi qonunlariga, O‘zbekiston Respublikasi Vazirlar Mahkamasining 2015-yil 19-oktabrdagi 298-sonli “2020-yilgacha bo‘lgan davrda sifat milliy infratuzilmasini rivojlantirish dasturini tasdiqlash to‘g‘risida”gi qaroriga asosan menejment tizimlarini sertifikatlashtirish tartibini belgilaydi.
 1. Ushbu Nizomda quyidagi asosiy tushunchalardan foydalaniladi:
 ariza beruvchi — menejment tizimlarini sertifikatlashtirishga talabgor bo‘lgan yuridik shaxs;
 menejment tizimlarini sertifikatlashtirish organi (bundan buyon matnda MTSO deb yuritiladi) — menejment tizimlarini sertifikatlashtirishga doir ishlarni bajarish uchun belgilangan tartibda akkreditatsiya qilingan yuridik shaxs;
 menejment tizimlarini sertifikatlashtirish (bundan buyon matnda sertifikatlashtirish deb yuritiladi) — menejment tizimlarining belgilangan talablarga muvofiqligini tasdiqlashga oid faoliyat;
 muvofiqlik sertifikati — sertifikatlashtirilgan menejment tizimlarining belgilangan talablarga muvofiqligini tasdiqlash uchun sertifikatlashtirish tizimi qoidalariga binoan berilgan hujjat.
 2. Menejment tizimlarini ishlab chiqish va joriy etish ariza beruvchi tomonidan mustaqil ravishda yoki tegishli malakaga ega bo‘lgan maslahatchini jalb etish orqali amalga oshiriladi. Bunda maslahatchini jalb etish ochiq tanlov asosida amalga oshiriladi.
 3. Sertifikatlashtirish quyidagi bosqichlarni o‘z ichiga oladi:
 ushbu Nizomning 1-ilovasiga muvofiq shaklda sertifikatlashtirishga ariza berish;
 sertifikatlashtirishga arizani ko‘rib chiqish va qaror qabul qilish;
 sertifikatlashtirishni o‘tkazishga shartnoma tuzish;
 sertifikatlashtirishni o‘tkazish uchun auditorlar guruhini shakllantirish va tayinlash;
 menejment tizimlari hujjatlarining tahlili va uning natijalari bo‘yicha hisobot tuzish;
 menejment tizimlari auditini o‘tkazish va uning natijalari bo‘yicha hisobot tuzish;
 sertifikatlashtirish bo‘yicha qaror qabul qilish;
 muvofiqlik sertifikatini Sertifikatlashtirish milliy tizimi davlat reyestrida (bundan buyon matnda Davlat reyestri deb yuritiladi) ro‘yxatdan o‘tkazish va berish.
 4. Sertifikatlashtirish MTSO tomonidan sertifikatlashtirishga arizaga asosan amalga oshiriladi. MTSO ni tanlash ariza beruvchi tomonidan mustaqil amalga oshiriladi.
 5. Ariza beruvchi MTSO ga ushbu Nizomning 7-bandida ko‘rsatilgan hujjatlar va ma’lumotlarni ilova qilgan holda sertifikatlashtirishga ariza beradi.
 6. Ariza beruvchi sertifikatlashtirishga arizani, unga zarur hujjatlar va ma’lumotlarni ilova qilgan holda bevosita, pochta aloqasi vositasi orqali yoki elektron shaklda berishi mumkin.
 Sertifikatlashtirishga ariza elektron shaklda berilgan taqdirda MTSO hujjatlarning skaner qilingan versiyasini qabul qiladi, so‘ngra ularni sertifikatlashtirish jarayonida asl nusxasi bilan taqqoslaydi. MTSO elektron shakldagi sertifikatlashtirishga ariza olingani to‘g‘risida ariza beruvchini shu kunning o‘zida xabardor qilinishini ta’minlaydi.
 7. Sertifikatlashtirishga arizaga:
 sifat bo‘yicha qo‘llanmani (agar mavjud bo‘lsa);
 menejment tizimi sohasi bo‘yicha siyosat va maqsadlarni;
 menejment tizimining ishlashi uchun zarur bo‘lgan jarayonlarning tavsifini;
 menejment tizimining muvofiqligiga ta’sir etishi mumkin bo‘lgan xavflarning tavsifini;
 menejment tizimi ishlashi yuzasidan ariza beruvchining rahbariyati tomonidan ichki audit va tahlil o‘tkazilganligi to‘g‘risidagi dalillarni o‘z ichiga olgan hujjatlar va ma’lumotlar ilova qilinadi.
 Ariza beruvchi o‘z ixtiyoriga ko‘ra qo‘shimcha hujjatlarni taqdim qilishi mumkin.
 8. Sertifikatlashtirishga ariza va unga ilova qilingan hujjatlarda ko‘rsatilgan ma’lumotlarning to‘g‘riligi uchun ariza beruvchi javob beradi.
 9. MTSO sertifikatlashtirishga arizani ko‘rib chiqadi va taqdim etilgan hujjatlarni tahlil qiladi, natijalari bo‘yicha 3 kun mobaynida sertifikatlashtirishga arizani qabul qilish to‘g‘risida qaror qabul qiladi yoki asoslantirilgan rad javobini yuboradi.
 10. Sertifikatlashtirishga arizani qabul qilishni rad etish uchun quyidagilar asos bo‘ladi:
 ushbu Nizomning 7-bandida ko‘rsatilgan hujjatlar va ma’lumotlarning to‘liq taqdim etilmaganligi;
 sertifikatlashtirishga arizaga ilova qilingan hujjatlar va ma’lumotlarning soxtaligi yoki noto‘g‘riligining aniqlanganligi;
 sertifikatlashtirishga arizaning ushbu Nizom bilan belgilangan boshqa talablarga nomuvofiqligi.
 11. Sertifikatlashtirishga arizani qabul qilish rad etilganda hujjatlar ariza beruvchiga qaytariladi.
 Ariza beruvchi rad etish sabablarini bartaraf etgandan so‘ng qayta sertifikatlashtirishga ariza berish huquqiga ega.
 12. Sertifikatlashtirishga ariza qabul qilingan holatda uni qabul qilgan kundan boshlab 3 kun ichida MTSO va ariza beruvchi o‘rtasida sertifikatlashtirishni o‘tkazish to‘g‘risida shartnoma tuziladi. 
 13. Sertifikatlashtirish bo‘yicha ishlar qiymatining to‘lovi uning natijalaridan qat’i nazar, sertifikatlashtirishni o‘tkazish to‘g‘risidagi shartnomada ko‘rsatilgan miqdorda va tartibda amalga oshiriladi. Bunda sertifikatlashtirish bo‘yicha ishlar qiymatining to‘lovi sertifikatlashtirish bo‘yicha qaror qabul qilingunga qadar amalga oshirilishi kerak. 
 14. Sertifikatlashtirish bo‘yicha ishlar qiymatining birinchi to‘lovidan so‘ng 10 kun ichida, biroq shartnoma tuzilgandan so‘ng 20 kundan kechiktirmay MTSO sertifikatlashtirishni o‘tkazish bo‘yicha auditorlar guruhini shakllantiradi. 
 15. Sertifikatlashtirishni o‘tkazish bo‘yicha auditorlar guruhining shaxsiy tarkibi, a’zolarining huquq, majburiyatlari va javobgarligi, shuningdek sertifikatlashtirishni o‘tkazish muddatlari va joyi MTSO rahbarining qarori bilan belgilanadi. 
 16. Sertifikatlashtirishni o‘tkazish bo‘yicha auditorlar guruhini sifat bo‘yicha ekspert-auditor boshqaradi. 
 17. Menejment tizimlari hujjatlarining tahlili ularning normativ-huquqiy hujjatlar va texnik jihatdan tartibga solish sohasidagi normativ hujjatlarning talablariga muvofiqligini aniqlash maqsadida o‘tkaziladi. 
 18. Menejment tizimlari hujjatlarining tahlili va uning natijalari bo‘yicha hisobot tuzish 15 kundan ortiq bo‘lmagan muddatda o‘tkaziladi. 
 19. Menejment tizimlari hujjatlarining normativ-huquqiy hujjatlar va texnik jihatdan tartibga solish sohasidagi normativ hujjatlarning talablariga nomuvofiqligi aniqlanganda ariza beruvchiga menejment tizimlari hujjatlarining tahlili natijalari bo‘yicha hisobot bilan birgalikda taqdim etiladigan nomuvofiqliklar bayonnomasi rasmiylashtiriladi. 
 20. Menejment tizimlari hujjatlarining tahlili natijalari bo‘yicha quyidagilarni o‘z ichiga olgan hisobot rasmiylashtiriladi: 
 MTSO nomi to‘g‘risidagi ma’lumotlar;
 ariza beruvchining nomi va manzili, shuningdek mas’ul xodimning bog‘lanish ma’lumotlari to‘g‘risidagi ma’lumotlar;
 so‘ralgan sertifikatlashtirish sohasining nomi (faoliyat turlari, jarayonlar va tashkiliy tuzilmalarning joylashishini ko‘rsatgan holda identifikatsiyasi);
 sertifikatlashtirishni o‘tkazish uchun asos bo‘lgan normativ-huquqiy hujjatlar va texnik jihatdan tartibga solish sohasidagi normativ hujjatlarning ro‘yxati;
 sertifikatlashtirish uchun ariza beruvchi taqdim etgan hujjatlar ro‘yxati;
 menejment tizimi ishlashi yuzasidan ariza beruvchining rahbariyati tomonidan ichki audit va tahlil o‘tkazilganligi to‘g‘risidagi ma’lumotlar;
 nomuvofiqliklarni bartaraf etish uchun 30 kundan oshmaydigan muddat (nomuvofiqliklar bayonnomasi rasmiylashtirilganda);
 menejment tizimlari hujjatlarining tahlili bo‘yicha xulosa.
 Hisobotda qo‘shimcha ravishda sertifikatlashtirish uchun ahamiyatga ega boshqa ma’lumotlar aks ettirilishi mumkin.
 21. Nomuvofiqliklar mavjud bo‘lmaganda yoki ular bartaraf etilgandan so‘ng MTSO tomonidan ariza beruvchi bilan kelishilgan holda menejment tizimlari auditini o‘tkazish muddati belgilanadi. Bunda menejment tizimlari auditi menejment tizimlari hujjatlarining tahlili natijalari bo‘yicha hisobot rasmiylashtirilgan yoki nomuvofiqliklar bayonnomasida ko‘rsatilgan kamchiliklar bartaraf etilgan kundan boshlab 15 kun mobaynida boshlanishi kerak.
 22. Menejment tizimlari auditi ularning normativ-huquqiy hujjatlar va texnik jihatdan tartibga solish sohasidagi normativ hujjatlarning talablariga muvofiqligini aniqlash maqsadida o‘tkaziladi. 
 23. Menejment tizimlari auditini o‘tkazish uchun MTSO tomonidan reja tuziladi. 
 24. Menejment tizimlari auditi ariza beruvchi joylashgan joyida o‘tkaziladi. 
 25. Menejment tizimlari auditi va uning natijalari bo‘yicha hisobot tuzish 30 kundan ortiq bo‘lmagan muddatda o‘tkaziladi. 
 26. Menejment tizimlarining normativ-huquqiy hujjatlar va texnik jihatdan tartibga solish sohasidagi normativ hujjatlarning talablariga nomuvofiqligi aniqlanganda ariza beruvchiga menejment tizimlari auditi natijalari bo‘yicha hisobot bilan birgalikda taqdim etiladigan nomuvofiqliklar bayonnomasi rasmiylashtiriladi. 
 27. Menejment tizimlari auditi natijalari bo‘yicha quyidagilarni o‘z ichiga olgan hisobot rasmiylashtiriladi: 
 MTSO nomi to‘g‘risidagi ma’lumotlar;
 ariza beruvchining nomi va manzili, shuningdek mas’ul xodimning bog‘lanish ma’lumotlari to‘g‘risidagi ma’lumotlar;
 so‘ralgan sertifikatlashtirish sohasining nomi (faoliyat turlari, jarayonlar va tashkiliy tuzilmalarning joylashishini ko‘rsatgan holda identifikatsiyasi);
 sertifikatlashtirishni o‘tkazish uchun asos bo‘lgan normativ-huquqiy hujjatlar va texnik jihatdan tartibga solish sohasidagi normativ hujjatlarning ro‘yxati;
 sertifikatlashtirish bo‘yicha asoslangan qaror qabul qilish imkonini beruvchi menejment tizimlari auditi o‘tkazilganligi to‘g‘risidagi kuzatuvlar, yozuvlar va dalillar;
 nomuvofiqliklarni bartaraf etish uchun 60 kundan oshmaydigan muddat (nomuvofiqliklar bayonnomasi rasmiylashtirilganda);
 menejment tizimlari auditi bo‘yicha xulosa.
 Hisobotda qo‘shimcha ravishda sertifikatlashtirish uchun ahamiyatga ega boshqa ma’lumotlar aks ettirilishi mumkin.
 28. O‘tkazilgan sertifikatlashtirish natijalari bo‘yicha MTSO tomonidan muvofiqlik sertifikatini berish yoki berishni rad etish to‘g‘risida qaror qabul qilinadi. 
 29. Muvofiqlik sertifikatini berish to‘g‘risida qaror qabul qilinganda ushbu qaror qabul qilingan kundan 3 kun ichida muvofiqlik sertifikati rasmiylashtiriladi, Davlat reyestrida ro‘yxatdan o‘tkaziladi va ariza beruvchiga beriladi. 
 30. Muvofiqlik sertifikatining amal qilish muddati Davlat reyestrida ro‘yxatdan o‘tkazilgandan kundan boshlab 3 yilni tashkil qiladi. 
 31. Muvofiqlik sertifikati blankasi qat’iy hisobda turadigan hujjat hisoblanadi, hisobga olish raqamiga va himoyalanganlik darajasiga ega bo‘ladi. Muvofiqlik sertifikati blankasi ushbu Nizomning 2-ilovasiga muvofiq shaklda “Davlat belgisi” davlat-ishlab chiqarish birlashmasi tomonidan tayyorlanadi va MTSO ga O‘zbekiston Respublikasi Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligi (bundan buyon matnda O‘zbekiston texnik jihatdan tartibga solish agentligi deb yuritiladi) tomonidan beriladi. 
 32. Muvofiqlik sertifikatini berishni rad etish to‘g‘risida qaror qabul qilinganda MTSO ushbu qaror qabul qilingan kuni ariza beruvchini bu haqda xabardor qiladi. 
 Muvofiqlik sertifikatini berishni rad etish to‘g‘risida qaror menejment tizimlari hujjatlarining tahlilida ham, menejment tizimlari auditida ham qabul qilinishi mumkin.
 33. Muvofiqlik sertifikatini berishni rad etish uchun quyidagilar asos bo‘ladi:
 menejment tizimlari hujjatlarining tahlili yoki menejment tizimlari auditida aniqlangan nomuvofiqliklarning tegishli hisobotlarda belgilangan muddatlarda bartaraf etilmaganligi;
 sertifikatlashtirish bo‘yicha ishlar qiymatining to‘lovi amalga oshirilmaganligi;
 menejment tizimlarining ushbu Nizom bilan belgilangan boshqa talablarga nomuvofiqligi.
 34. Sertifikatlashtirishni o‘tkazish bilan bog‘liq hujjatlar to‘plamlari, shu jumladan sertifikatlashtirishga arizalar, hisobotlar, menejment tizimlari auditi rejalari, MTSO rahbarlarining qarorlari va muvofiqlik sertifikatlarining nusxalari MTSO da 4 yil davomida saqlanadi.
 35. Sertifikatlashtirish natijalaridan norozi bo‘lgan taqdirda ariza beruvchi O‘zbekiston texnik jihatdan tartibga solish agentligining Shikoyatlarni qarab chiqish kengashiga yoki bevosita sudga murojaat etishga haqlidir.
 Shikoyatlarni qarab chiqish 2 hafta ichida amalga oshiriladi.
 O‘zbekiston texnik jihatdan tartibga solish agentligining Shikoyatlarni qarab chiqish kengashining qarori ustidan qonunchilik hujjatlarida belgilangan tartibda sudga shikoyat qilish mumkin.
 36. Avval berilgan muvofiqlik sertifikatining amal qilish muddati tugagunga qadar 30 kun mobaynida sertifikatlashtirishga ariza berilganda, menejment tizimi hujjatlarining tahlili va uning natijalari bo‘yicha hisobot tuzishdan tashqari ushbu Nizomda belgilangan tartibda qayta sertifikatlashtirish o‘tkaziladi.
 37. Sertifikatlashtirilgan menejment tizimlari ustidan inspeksiya nazorati sertifikatlashtirishda belgilangan talablarga muvofiqligini tasdiqlash maqsadida muvofiqlik sertifikatini bergan MTSO yoki inspeksiya organlari tomonidan yiliga ko‘pi bilan bir marta amalga oshiriladi.
 Inspeksiya nazorati natijalari bo‘yicha muvofiqlik sertifikatini tasdiqlash, amal qilishini to‘xtatib turish, tugatish yoki uni bekor qilish to‘g‘risida qaror qabul qilinishi mumkin.
 38. Muvofiqlik sertifikatini tasdiqlash haqidagi qaror inspeksiya nazoratining natijalari ijobiy bo‘lganda qabul qilinadi.
 39. Muvofiqlik sertifikatining amal qilishi muvofiqlik sertifikatini bergan MTSO, O‘zbekiston texnik jihatdan tartibga solish agentligi yoki sud tomonidan quyidagi hollarda olti oydan ko‘p bo‘lmagan muddatga to‘xtatib turiladi:
 menejment tizimi sertifikatlashtirilgan tashkilot (bundan buyon matnda tashkilot deb yuritiladi) tomonidan inspeksiya nazorati davomida aniqlangan nomuvofiqliklar bartaraf etilmaganda;
 tashkilot tomonidan normativ-huquqiy hujjatlar, shuningdek texnik jihatdan tartibga solish sohasidagi normativ hujjatlarda belgilangan talablar buzilganda;
 tashkilot inspeksiya nazoratini amalga oshirishdan bosh tortganda yoki inspeksiya nazoratini talab etiladigan muddatda o‘tkazishga ruxsat bermaganda; 
 tashkilot ixtiyoriy ravishda sertifikatning amal qilishini to‘xtatib turish haqida ariza bilan murojaat qilganda.
 40. Muvofiqlik sertifikatining amal qilishi muvofiqlik sertifikatini bergan MTSO, O‘zbekiston texnik jihatdan tartibga solish agentligi yoki sud tomonidan quyidagi hollarda tugatiladi:
 inspeksiya nazorati natijalariga ko‘ra;
 tashkilot tomonidan muvofiqlik sertifikatining amal qilishini tugatish haqida ariza bilan murojaat qilganda;
 tashkilot tugatilganda — tugatilgan yoki faoliyati to‘xtatilgan vaqtdan boshlab, qayta tashkil etilishi natijasida — qayta tashkil etilgan vaqtdan boshlab, o‘zgartirilishi bundan mustasno;
 muvofiqlik sertifikatini amal qilishi to‘xtatib turilishiga sabab bo‘lgan holatlar MTSO, O‘zbekiston texnik jihatdan tartibga solish agentligi yoki sud tomonidan belgilangan muddatda tashkilot tomonidan bartaraf etilmaganda;
 normativ-huquqiy hujjatlarda, shuningdek texnik jihatdan tartibga solish sohasidagi normativ hujjatlarda belgilangan talablar tashkilot tomonidan muntazam ravishda buzilganda yoki bir marta qo‘pol tarzda buzilganda;
 MTSO ning muvofiqlik sertifikatini berish haqidagi qarori noqonuniy ekanligi aniqlanganda;
 muvofiqlik sertifikatining amal qilish muddati o‘tganda.
 41. Muvofiqlik sertifikatining amal qilishi uni tugatish haqida qaror qabul qilingan sanadan e’tiboran tugatiladi.
 42. Muvofiqlik sertifikati muvofiqlik sertifikatini bergan MTSO, O‘zbekiston texnik jihatdan tartibga solish agentligi va sud tomonidan quyidagi holatlarda bekor qilinadi:
 inspeksiya nazorati natijalariga ko‘ra;
 muvofiqlik sertifikati soxta hujjatlardan foydalangan holda olinganligi fakti aniqlanganda.
 43. Muvofiqlik sertifikatini bekor qilish haqida MTSO, O‘zbekiston texnik jihatdan tartibga solish agentligi va sudning qarori qabul qilinganda muvofiqlik sertifikati u berilgan sanadan e’tiboran bekor qilingan hisoblanadi.
 44. MTSO ning muvofiqlik sertifikatini amal qilishini to‘xtatib turish, tugatish yoki uni bekor qilish haqidagi qarori tashkilotga qaror qabul qilingan kundan e’tiboran 3 kundan kechiktirmasdan yetkaziladi.
 O‘zbekiston texnik jihatdan tartibga solish agentligining muvofiqlik sertifikatini amal qilishini to‘xtatib turish, tugatish yoki uni bekor qilish haqidagi qarori tashkilotga va muvofiqlik sertifikatini bergan MTSO ga qaror qabul qilingan kundan e’tiboran 3 kundan kechiktirmasdan yetkaziladi.
 Sudning muvofiqlik sertifikatini amal qilishini to‘xtatib turish, tugatish yoki uni bekor qilish haqidagi qarori tashkilotga va muvofiqlik sertifikatini bergan MTSO ga qonunchilik hujjatlarida belgilangan muddatlar va tartibda yetkaziladi.
 Tashkilot MTSO, O‘zbekiston texnik jihatdan tartibga solish agentligi yoki sudning muvofiqlik sertifikatini amal qilishini tugatish yoki uni bekor qilish haqidagi qarorini olgan kundan e’tiboran 5 kun ichida muvofiqlik sertifikati keyinchalik O‘zbekiston texnik jihatdan tartibga solish agentligiga Davlat reyestridan chiqarish va yo‘q qilib yuborish uchun muvofiqlik sertifikatini bergan MTSO ga qaytarilishi lozim.
 45. MTSO yoki O‘zbekiston texnik jihatdan tartibga solish agentligining muvofiqlik sertifikatining amal qilishini to‘xtatib turish, tugatish yoki uni bekor qilish haqidagi qarorlari ustidan sudga shikoyat qilinishi mumkin.
 46. Tashkilot muvofiqlik sertifikatining amal qilishi to‘xtatib turilganda, tugatilganda yoki u bekor qilinganda sertifikatlashtirilgan menejment tizimi mavjudligi to‘g‘risida e’lon qilish huquqiga ega emas.
 47. Sertifikatlashtirish sohasini kengaytirishga talabgor tashkilot muvofiqlik sertifikatini bergan MTSO ga ushbu Nizomning 1-ilovasiga muvofiq shaklda sertifikatlashtirish sohasini kengaytirishga ariza beradi.
 48. Sertifikatlashtirish sohasini kengaytirish ushbu Nizomda belgilangan tartibda o‘tkaziladi.
 49. Sertifikatlashtirish sohasini qisqartirish muvofiqlik sertifikatini bergan MTSO tomonidan:
 tashkilotning sertifikatlashtirish sohasini qisqartirish to‘g‘risidagi arizasiga;
 inspeksiya nazorati natijalariga asosan amalga oshiriladi.
 50. Sertifikatlashtirish sohasini qisqartirish uchun to‘lov undirilmaydi. 
 51. Sertifikatlashtirish sohasini kengaytirish yoki qisqartirishda avval berilgan muvofiqlik sertifikatining qolgan muddatiga yangi muvofiqlik sertifikati rasmiylashtiriladi. Bunda yangi muvofiqlik sertifikati avval berilgan muvofiqlik sertifikatini uni bergan MTSO ga qaytarilgandan so‘ng beriladi. 
 52. MTSO ning sertifikatlashtirish sohasini kengaytirish yoki qisqartirish haqidagi qarori tashkilotga qaror qabul qilingan kundan e’tiboran 3 kundan kechiktirmasdan yetkaziladi. 
 Tashkilot MTSO ning sertifikatlashtirish sohasini kengaytirish yoki qisqartirish haqidagi qarorini olgan kundan e’tiboran 5 kun ichida avval berilgan muvofiqlik sertifikati keyinchalik O‘zbekiston texnik jihatdan tartibga solish agentligiga Davlat reyestridan chiqarish va yo‘q qilib yuborish uchun muvofiqlik sertifikatini bergan MTSO ga qaytarilishi lozim.
 53. MTSO berilgan va bekor qilingan muvofiqlik sertifikatlari, amal qilishi to‘xtatib turilgan va tugatilgan muvofiqlik sertifikatlari, muvofiqlik sertifikatlarini berishni rad etish holatlari hisobini yuritadi, shuningdek har oyda O‘zbekiston texnik jihatdan tartibga solish agentligiga mazkur ma’lumotni taqdim qilib boradi. 
 54. O‘zbekiston texnik jihatdan tartibga solish agentligi zaruriyat bo‘lganda MTSO dan sertifikatlashtirish bo‘yicha hujjatlar nusxalarini so‘rab olishi mumkin. 
 55. MTSO o‘z faoliyatini amalga oshirish natijasida ariza beruvchi yoki tashkilot to‘g‘risida olingan ma’lumotlarning sir saqlanishini ta’minlashi kerak. 
 56. Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradi.